জেলার অন্যান্য স্থানের চেয়ে জাতীয় পার্টি (এরশাদ) এ আসনে অনেক সক্রিয়। আবুল কাশেম দলকে চাঙ্গা রাখতে চেষ্টা করছেন।অন্যদিকে ব্যাপক আলোচনায় এসেছেন ইনডেক্স গ্রুপের প্রতিষ্ঠাতা ও চেয়ারম্যান পীরজাদা শফিউল্লাহ আল মুনির। তিনি আওয়ামী লীগ থেকে মনোনয়ন চাইতে পারেন। অথবা স্বতন্ত্র প্রার্থীও হতে পারেন। এ ব্যাপারটি এখনো পরিষ্কার নয়। তবে তিনি বিভিন্ন অনুষ্ঠানে যোগ দিচ্ছেন, দান করছেন দুহাত খুলে। তিনি বিশাল বহর নিয়ে চলাচল করেন। অবশ্য এ নিয়ে সমালোচনাও রয়েছে। তাঁর নিরাপত্তাকর্মীরা সশস্ত্র অবস্থায় থাকে। এ জন্য অনেকে মনে করে, তিনি নির্বাচিত হলে তাঁর সঙ্গে সাধারণ মানুষের দেখা করা কঠিন হয়ে যেতে পারে। এর প্রভাব পড়তে পারে শফিউল্লাহ আল মুনিরের নির্বাচনে। আওয়ামী লীগ : এ আসনে কোনো নাটকীয়তা না হলে বর্তমান সংসদ সদস্য জেলা আওয়ামী লীগের সহসভাপতি ছানোয়ার হোসেন এবারও মনোনয়ন পেতে পারেন। তিনি গণসংযোগ চালাচ্ছেন। এ ছাড়া কিছুদিন আগে আওয়ামী লীগের মনোনয়ন চাওয়ার কথা বলেছেন টাঙ্গাইলের আওয়ামী লীগ নেতা ও মুক্তিযোদ্ধা প্রয়াত ফারুক আহমেদের স্ত্রী দলের জেলা শাখার যুগ্ম সাধারণ সম্পাদক নাহার আহমেদ এবং সাংগঠনিক সম্পাদক ও টাঙ্গাইল পৌরসভার মেয়র জামিলুর রহমান মিরন। টাঙ্গাইল পৌরসভা নির্বাচনে তিনবার বিপুল ভোটে মেয়র নির্বাচিত হন মিরন। বিশাল কর্মীবাহিনী ও সাধারণ মানুষকে কাছে টানার দক্ষতা রয়েছে তাঁর। তিনি দলীয় মনোনয়ন পেলে সাড়া ফেলতে পারবেন বলে দলের বাইরেও আলোচনা রয়েছে।